แนะประชาชน รับมือและป้องกันฝุ่นละอองขนาดเล็ก PM 2.5 เกินค่ามาตรฐาน
นายบุญธรรม เลิศสุขีเกษม อธิบดีกรมป้องกันและบรรเทาสาธารณภัย กล่าวว่า ช่วงนี้ในหลายพื้นที่ของประเทศไทย มีปริมาณฝุ่นละอองขนาดเล็ก PM2.5 สูงเกินค่ามาตรฐาน เนื่องจากสภาพอากาศปิดและมีลมอ่อน ประกอบกับการจราจรหนาแน่น ส่งผลให้ฝุ่นเกิดการสะสมตัว จนอาจกระทบต่อสุขภาพของประชาชน เพื่อความปลอดภัย กรมป้องกันและบรรเทาสาธารณภัย แนะนำข้อควรปฏิบัติเพื่อป้องกันและลดปัญหาฝุ่นละอองขนาดเล็ก PM2.5 โดยปิดประตูและหน้าต่างให้มิดชิด เพื่อลดปริมาณฝุ่นละอองที่ลอยเข้ามาในบ้าน หรือติดตั้งระบบกรองอากาศแบบถอดล้างได้ จะช่วยลดผลกระทบจากการสูดดมฝุ่นละอองเข้าสู่ร่างกาย หลีกเลี่ยงการอยู่ในพื้นที่ฝุ่นละอองหนาแน่น หากจำเป็นควรสวมหน้ากากอนามัยและเปลี่ยนหน้ากากอนามัยทุกวันเพื่อซับกรองและป้องกันการสูดดมฝุ่นละอองเข้าสู่ร่างกาย  ไม่ควรออกกำลังกายและทำงานหนักในที่โล่งแจ้ง เพราะร่างกายจะสูดดมฝุ่นละอองเข้าไปในปริมาณมาก นอกจากนี้ ขอให้สังเกตอาการผิดปกติของร่างกาย หากมีอาการผิดปกติให้รีบไปพบแพทย์ พร้อมดูแลกลุ่มเสี่ยงต่อการเจ็บป่วยเป็นพิเศษ โดยเฉพาะเด็กเล็ก ผู้สูงอายุ และผู้ป่วยโรคระบบทางเดินหายใจและภูมิแพ้ หากมีอาการผิดปกติให้รีบพบแพทย์ทันที รวมทั้งเพิ่มความระมัดระวังเมื่อต้องขับรถผ่านเส้นทางที่มีหมอกควันหรือฝุ่นหนา โดยเปิดไฟหน้ารถ ไฟตัดหมอก ไม่ขับรถเร็ว ไม่แซง หรือเปลี่ยนช่องทางกะทันหัน เพราะเสี่ยงต่อการเกิดอุบัติเหตุ